**AJKA VÁROS ÖNKORMÁNYZATA**

**Közterületi Térfigyelő Kamerarendszer**

**Adatkezelési és Adatvédelmi Szabályzat**

**Ajka, 2022. február 20.**

**Schwartz Béla Dr. Jáger László**

**polgármester címzetes főjegyző**

Ajka Város Önkormányzat (a továbbiakban: Önkormányzat) jegyzője, az Önkormányzat polgármesterével egyetértésben az Önkormányzat Képviselő-testületének a közterületi kamerarendszer működtetéséről szóló 6/2022. (II.15.) önkormányzati rendelet és a 36/2022. (II.14.) Kt. határozat alapján működtetett közterületi térfigyelő kamerarendszer adatkezelési és adatvédelmi szabályait az alábbiak szerint határozza meg.

**1. A szabályzat célja, hatálya, alkalmazandó előírások**

1.1. A szabályzat célja

A szabályzat célja, hogy részletesen meghatározza a térfigyelő kamera rendszer működtetésével kapcsolatos adatkezelési és adatvédelmi szabályokat, különösen:

* + az adatrögzítésre vonatkozó szabályokat,
  + a rögzített adatok felhasználásának előírásait,
  + az adattovábbítási, és betekintési jogok rendjét,
  + az adattörlési kötelezettséget.

1.2. A szabályzat hatálya

A szabályzat személyi hatálya az Önkormányzatot képviselőjére, illetve az Ajkai Közös Önkormányzati Hivatal közterület-felügyeleti csoportja (továbbiakban: Felügyelet) vezetőjére, köztisztviselőire vagy azok megbízottjára, a megbízotti feladatot ellátó személyekre.

1.3. A szabályzat alkalmazása alapjául szolgáló előírások:

* az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.),
* az Európai Parlament és a Tanács 2016/679 számú, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló rendelete (általános adatvédelmi rendelet továbbiakban: GDPR),
* a Nemzeti Adatvédelmi és Információszabadság Hatóság elnökének az önkormányzat közterületén kiépíteni kívánt térfigyelő rendszer tárgykörben kiadott NAIH 4125-2/2012/V. számú állásfoglalása.

**2. Értelmező rendelkezések**

A szabályzat alkalmazásában:

*Közterületi térfigyelő kamera rendszer:* A közterületi térfigyelő kamera rendszer: azok az eszközök és megoldások, melyek kamerák kihelyezésével és üzemeltetésével lehetővé teszik a közterület távolból történő megfigyelését, a kamerákkal képfelvételek készítését, a felvételek tárolását, valamint az adatok továbbítását.

*Közterület:* Az önkormányzat illetékességi közterületén lévő olyan közterület, mely az ingatlan-nyilvántartásban közterületiként szerepel.

*Személyes adat:* GDPR 4. cikk. „személyes adat”: azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható.

*Adatkezelő:* GDPR 4. cikk 7. „adatkezelő”: az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja;

A közterületi térfigyelő kamera rendszer esetében az adatkezelő az Önkormányzat.

*Adatkezelés:* GDPR 4. cikk 2. „adatkezelés”: a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés.

*Adattovábbítás:* az Infotv. 3. § 11. pontja szerinti adattovábbítás: az adat meghatározott harmadik személy számára történő hozzáférhetővé tétele.

*Adattörlés* az Infotv. 3. § 13. pontja szerinti adattörlés: az adat felismerhetetlenné tétele oly módon, hogy a helyreállítása többé nem lehetséges.

*Adatmegsemmisítés:* az Infotv. 3. § 16. pontja szerinti adattörlés: az adatot tartalmazó adathordozó teljes fizikai megsemmisítése.

*Adatfeldolgozó:* az Infotv. 3. § 18. pontja szerinti adatfeldolgozó: az a természetes vagy jogi személy, illetve jogi személyiséggel nem rendelkező Intézmény, aki vagy amely szerződés alapján - beleértve a jogszabály rendelkezése alapján kötött szerződést is - adatok feldolgozását végzi.

*Adatfelelős:* az Infotv. 3. § 19. pontja szerinti adatfelelős, azaz - az a közfeladatot ellátó szerv, amely az elektronikus úton kötelezően közzéteendő közérdekű adatot előállította, illetve amelynek a működése során ez az adat keletkezett.

# A közterületi térfigyelő kamera rendszer

3.1. A rendszer felépítése

A közterületi térfigyelő kamera rendszer az alábbi részekből áll:

* a közterületre kihelyezett kamerákból,
* a központi megfigyelő, illetve rögzítő helyiségből a szükséges eszközökkel és műszaki megoldásokkal.

3.1.1. A közterületre kihelyezett kamerák

A közterületre térfigyelő kamerát kihelyezni és üzemeltetni csak az Önkormányzat Képviselő-testületének a közterületi térfigyelő kamerarendszer keretében történő döntésének megfelelően lehet. A kamerák pontos kihelyezési helyéről az Önkormányzat a megfigyelni szánt közterület jól láthatósága figyelembevételével dönt. Indokolt esetben javaslatot tehet adott közterület pontos megfigyelése érdekében több kamera elhelyezésére.

*A közterületet igénybe vevő személyek tájékoztatása a térfigyelő rendszer működtetéséről*

A kamerákat jól látható helyre kell kihelyezni. A kihelyezett kamerák üzemeltetésének tényéről minden megfigyelt helyen tájékoztató táblát kell kihelyezni úgy, hogy a közterületre belépni kívánó személyek számára a megfigyelés előtt láthatóvá váljon a tájékoztatás.

A tájékoztatásnak tartalmaznia kell legalább:

- a képfelvevők elhelyezésének tényét,

-az adatkezelés rendjét.

*Az alkalmazott kamera típusa*

A közterületi térfigyelő rendszerben a megfigyelés céljának megfelelő műszaki tanúsítvánnyal rendelkező kamerákat kell alkalmazni.

3.1.3. A központi helyiség

A közterületi térfigyelő kamera rendszer központi megfigyelő és rögzítő, illetve adatkezelő helyisége az Ajkai Közös Önkormányzati Hivatal 8400 Ajka, Szabadság tér 12. címen található épületének IV. emeletén, a Felügyelet e célra biztosított irodahelyiségében található. A kihelyezett kamerák által közvetített képek:

* + - folyamatos figyelemmel kísérésének lehetőségét monitor biztosítja,
    - a képek rögzítése egy központi tároló egységre (szerverre) történik.

3.2. A rendszer üzemeltetési rendje

3.2.1. A rendszer üzemeltetésének célja

A közterületi térfigyelő kamera rendszer üzemeltetésének elsődleges célját az Önkormányzat vonatkozó rendelete határozza meg. Ennek megfelelően a rendszer célja:

1. az általános közbiztonság növelése,
2. a lakosság biztonságérzetének növelése,
3. a felderíthetőség miatt a jogellenes magatartások visszaszorítása,
4. a megfigyelt közterületek rendjének biztosítása,
5. a megfigyelt közterületek általános rendje megtartásának elősegítése
6. a megfigyelt közterületen található vagyon megóvása,
7. a megfigyelt közterületen megfelelő magatartásra ösztönzés,
8. bűnmegelőzés.

A közterületi térfigyelő kamera rendszert az Önkormányzata köteles felhasználni a közterület törvényben meghatározott feladatainak ellátásához, így különösen:

1. a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzéséhez;
2. a közterület rendjére és tisztaságára vonatkozó jogszabály által tiltott tevékenység megelőzésére, illetve szankcionálására;
3. közterület, az épített és a természeti környezet védelmében való közreműködéshez,
4. a társadalmi bűnmegelőzési feladatok megvalósításában, a közbiztonság és a közrend védelmében történő közreműködésben,
5. az önkormányzati vagyon védelmében való közreműködéshez,
6. köztisztaságra vonatkozó jogszabályok végrehajtásának ellenőrzéséhez,
7. az állat-egészségügyi és ebrendészeti feladatok ellátásához.

3.2.2. A rendszer tulajdonosa és üzemeltetője

A közterületi térfigyelő kamera rendszer Önkormányzat tulajdona, annak használatára, kezelésére, üzemeltetésére az Önkormányzat jogosult.

3.2.3. A Térfigyelő kamerarendszer üzemeltetése

*A közterületi térfigyelő kamerarendszer által közvetített képek megfigyelése*

A közterületi térfigyelő kamerarendszer által közvetített képek: folyamatosan megfigyelésre kerülnek.

A közterületi térfigyelő kamerarendszer által közvetített képek megfigyelésének célja, hogy az Önkormányzat folyamatos és azonnali kapjon a megfigyelt közterületek állapotáról, helyzetéről, és indokolt esetben azonnali intézkedést tegyen, illetve kezdeményezzen.

*A közterületi térfigyelő kamerarendszer képeinek rögzítése*

A közterületi térfigyelő kamerarendszer képeinek rögzítése folyamatosan, a nap 24 órájában történik.

A képek rögzítésének célja, hogy szükséges esetben bizonyítási eszközként felhasználhatók legyenek az egyes eljárásokban.

3.2.4. A rögzített felvételek visszanézése

A közterületi térfigyelő kamerarendszer által rögzített felvételek visszanézése a visszanézésre okot adó esemény bekövetkezésekor történik meg.

3.2.5. Eljárás indítása, illetve kezdeményezése

A rendkívüli eseményt tartalmazó felvételek esetén a felvétel rögzítésétől számított két munkanapon belül a közterület felügyelő köteles:

* a feladatkörébe tartozó eljárást megindítani,
* a más szerv vagy hatóság (pl. rendőrség) hatáskörébe tartozó eljárások esetén az eljárás

megindítását kezdeményezni.

# A közterületi térfigyelő kamera rendszerrel kapcsolatos adatkezelés

4.1. A kamerarendszer által rögzített felvételek, mint személyes adatok

A közterületi térfigyelő kamera rendszerben rögzített felvételek személyes adatnak minősülnek, ezért érvényesíteni kell az Infotv.-ben, valamint jelen szabályzatban meghatározott adatkezelési szabályokat.

4.2. Az adatkezelés alapelvei

Az adatkezelés főbb alapelvei:

* 1. személyes adat kizárólag meghatározott célból, jog gyakorlása és kötelezettség teljesítése érdekében kezelhető,
  2. az adatkezelés során az adatok felvételének és kezelésének tisztességesnek és törvényesnek kell lennie,

Személyes adat csak a cél megvalósulásához szükséges mértékben kezelhető. A Felügyelet esetében a személyes adat kezelésének célja:

* 1. a közbiztonság növelése,
  2. a bűnmegelőzés.

4.3. Az adatkezelés jogalapja

Az Önkormányzata adatkezelésének jogalapját a közterület-felügyeletről szóló törvény 7. § (3)-(4) bekezdése adja meg. Az Önkormányzat Ajka város közterületein bárki számára nyilvánvalóan észlelhető módon képfelvevőt helyezhet el, és azokkal felvételt készíthet. A képfelvevőt a Felügyelet üzemelteti és kezeli.

A közterületi térfigyelő kamera rendszer felvételei kezelésének további általános jogalapját Info tv. 5. § (1) bekezdés a) pontja határozza meg.

4.4. Az adatkezelés korlátai

A közterületi térfigyelő kamera által rögzített felvételeket, mint személyes adatokat a képfelvétellel érintett közterületen:

1. elkövetett bűncselekmény miatt indult eljárásban,
2. elkövetett szabálysértés miatt indult eljárásban,
3. a Felügyelet által tett felügyelői intézkedés jogszerűségének megállapítására irányuló közigazgatási hatósági eljárásban, továbbá a felvételen szereplő személy által, jogainak gyakorlása érdekében indított eljárásban használható fel. A Felügyelet és az Önkormányzat bizonyítási eszközként:
4. a büntető vagy szabálysértési eljárásra jogosult szerv kérésére, illetve
5. közigazgatási hatósági eljárásban az eljáró hatóság megkeresésére (belföldi jogsegély keretében) továbbítja a rögzített felvételt, ha az eljáró szerv, illetve hatóság megkeresése megfelelő.

A megkeresés akkor megfelelő, ha az tartalmazza:

* az eljárás tárgyát,
* az eljárás ügyiratszámát,
* a rögzített felvétellel bizonyítandó tényt.

A megkeresést meg kell tagadni, ha:

* a megkeresés tartalmilag nem megfelelő,
* ha a felvétel a megkeresésben meghatározott tény bizonyítására alkalmatlan.

A nemzetbiztonsági szolgálatok feladataik teljesítése érdekében - eltérő törvényi rendelkezés hiányában - bármely adatkezelési rendszerből - az adatkérés céljának megjelölésével - adatokat kérhetnek, a rendszerekbe és a nyilvántartás alapjául szolgáló iratba betekinthetnek. Az adattovábbításokról Intézményünk az adattovábbítás tényének és időpontjának, valamint az átvevő szerv által az adatkéréskor képzett egyedi azonosítónak a rögzítésével, illetve az átvevő szerv az adattovábbítás tényének, időpontjának, egyedi azonosítójának és az adatkérés céljának rögzítésével olyan elkülönült nyilvántartást vezet, amely kizárja az utólagos módosítás lehetőségét. A nyilvántartásokból az egyes adattovábbításokra vonatkozó adatok az adattovábbítástól számított öt év elteltével törölhetők. Az adatkérésekre vonatkozó további részletekről 1995. évi CXXV. törvény a nemzetbiztonsági szolgálatokról 40. §-a rendelkezik.

4.5. Az adatkezelés időtartalma, az adatok törlése

Az Infotv. alapján az adatkezelés során személyes adat csak a cél megvalósulásához szükséges ideig kezelhető.

*A rendkívüli eseményeket nem tartalmazó felvételek adatkezelési időtartama*

A rendkívüli eseményeket nem tartalmazó felvételeket a rögzítést követő legfeljebb 30 napig kezelhetőek, azt követően haladéktalanul törölni kell.

*A rendkívüli eseményeket tartalmazó felvételek adatkezelésének időtartalma*

A felügyelő a feladatkörébe tartozó eljárást a felvétel rögzítésétől számított két munkanapon belül köteles megindítani, vagy kezdeményezni az eljárásra jogosult szervnél vagy hatóságnál a hatáskörébe tartozó eljárás megindítását. Ha a felügyelő kezdeményezésére az eljárásra jogosult szerv vagy hatóság az eljárását megindította, és erről a felügyelőt a törvényben meghatározott határidőn belül tájékoztatta, a felügyelő a rögzített felvételt az eljárásra jogosult szerv vagy hatóság részére történő továbbításáig kezelheti azzal, hogy az adatkezelés időtartama nem haladhatja meg a harminc napot. Ha a rögzített felvételt a felügyelő az eljárásra jogosult szerv, hatóság megkeresésére vagy a felvételen szereplő személy kérelmére továbbította, a felvételt a továbbítással egyidejűleg törölni kell.

*Kérelemre az adatkezelés időtartamának meghosszabbítása*

Az, akinek jogát vagy jogos érdekét a felvétellel rögzített esemény, cselekmény vagy intézkedés érinti, kérheti, hogy a felvételt a Felügyelet annak továbbításáig, de legkésőbb a kérelem benyújtását követő 30 napig ne törölje.

A kérelmet kizárólag az alábbi célból lehet benyújtani:

1. elkövetett bűncselekmény vagy szabálysértés miatt indult eljárásban,
2. elkövetett jogsértés miatt indított közigazgatási hatósági eljárásban,
3. felügyelői intézkedés jogszerűségének megállapítására irányuló közigazgatási hatósági eljárásban, továbbá
4. a felvételen szereplő személy által, jogainak gyakorlása érdekében indított eljárásban

A rögzített felvételen szereplő személy részére az adattovábbításról adott tájékoztatás költségmentes.

4.6. Betekintési jog

Az Önkormányzatnak biztosítania kell a magánszemélyek számára, hogy a felvételen szereplő személy - az adatkezelésre rendelkezésre álló időtartam alatt, jellemzően a felvétel készítésétől számított 30 napon belül - megtekinthesse a róla készült felvételt.

# Adatbiztonság

5.1. Az Önkormányzatnak és a Felügyeletnek biztosítani kell az érintett személy személyes adatainak védelmét. A védelemnek ki kell terjednie a magántitoknak és magánélet körülményeire, arra, hogy ezek illetéktelen személy tudomására ne jussanak. Az adatokat védeni kell különösen:

* a jogosulatlan hozzáférés,
* a jogosulatlan megváltoztatás,
* a jogtalan továbbítás,
* a jogtalan nyilvánosságra hozatal,
* jogszerűtlen törlés vagy megsemmisítés, valamint
* a véletlen megsemmisülés és sérülés ellen.

5.2. Szervezési intézkedések

5.2.1. Személyek

A közterületi térfigyelő kamera rendszer központi helyiségében az Önkormányzata jelen szabályzat 2. és 3. sz. mellékletében meghatározott tagjai tartózkodhatnak.

A közterületi térfigyelő kamera rendszer által rögzített felvételek kezelését kizárólag a személyzeti és munkaügyi ügyintézőnél a munkaköri leírásukban a jelen feladat elvégzésére delegált térfigyelő munkatársak, közterület-felügyelők végezhetik. Fenti személyek jogosultak:

1. a kamerák által közvetített képek megfigyelésére, valamint
2. a kamera rendszer által rögzített képek visszanézésére,
3. a rögzített felvételek, illetve felvételrészek elkülönítésére rendkívüli és nem rendkívüli események szerint,
4. az adat kimentésére,
5. az adat továbbításra,
6. az adattörlésre.

A központi helyiségbe csak olyan személyek léphetnek be, akik az adatkezeléssel megbízottak, illetve akiknek betekintési joguk van. A betekintési jogukat igazolniuk kell.

5.2.2. Üzembiztonság

A Felügyelet minden munkanap kezdetén ellenőrzi a rendszer üzemelését.

A rendszer kiszolgálásra alkalmas eszközök, és egyéb adathordozók - a jogszerű adattovábbítás kivételével - a központi helyiségből ki nem vihetőek.

Az informatikai eszközök karbantartás esetén a jegyző által megbízott személynek kell gondoskodni az adatvédelmi előírások betartásáról. Karbantartást, javítást csak a Hivatal foglalkoztatottja jelenlétében lehet végezni.

Idegenek a központi helyiségben csak Felügyelet foglalkoztatottja jelenlétében tartózkodhatnak. Az idegenek jelenlétében a felvételek visszanézését meg kell szakítani, ha a visszanézett adatok idegen általi megismerhetőségét más módon nem lehet kizárni.

Az üzemeltetésről és az idegenek központi helyiségben tartózkodásáról üzemeltetési naplót kell vezetni.

5.2.3. Adattovábbítás

Adatot továbbítani csak a jelen szabályzatban- és jogszabályban - meghatározott esetekben lehet. Az adattovábbítás az eljárásra jogosult szerv, hatóság képviselője által biztosított adathordozó eszközre történik. Az adattovábbítás során a továbbítás célú adatmentést a 5.2.1. pontban nevezett személyek végezhetnek.

5.3. Technikai intézkedések

*Szünetmentes áramforrás:*

Szünetmentes áramforrás biztosításával kell gondoskodni arról, hogy a rendszer folyamatosan működni tudjon, illetve áram kimaradás miatt üzemzavar ne következzen be.

*Informatikai védelem:*

A közterületi térfigyelő kamera rendszer adatrögzítést lehetővé tévő informatikai rendszert működtető számítógépes rendszerben biztosítani kell, hogy:

* a belépés személyre szóló kóddal történhessen,
* az adatkezelési események automatikusan naplózásra kerüljenek.

A vonatkozó kódok és jelszavak biztonságos kezeléséről az Önkormányzat gondoskodik.

*Adathordozó azonosítása:*

A rendszerben csak nyilvántartásba vett adathordozót lehet használni, hogy a kezelt adatok fellelési helye, megsemmisítése nyomon követhető legyen. Az adattovábbítást kivéve adathordozóként csak a számítógéptől el nem különülő tárhelyet lehet használni.

5.4. Egyéb adatbiztonsági intézkedések

A közterületi térfigyelő kamerarendszer központi helyisége 24 órás felügyelet alatt áll.

A központi helyiségben őrzött adatok védelmét szolgálja, hogy a helyiség zárható.

# Nyilvántartás vezetési kötelezettség

6.1. A közterületi térfigyelő kamerarendszer működtetéséhez kapcsolódva nyilvántartást kell vezetni:

* 1. a kihelyezett kamerákról és az általuk megfigyelt közterületről (kamera nyilvántartás),
  2. a rendszer állapotának naponkénti ellenőrzéséről (üzemeltetési napló),
  3. a rendszerben végzett megfigyelésekről (észlelési napló),
  4. a rendszerben rögzített felvételek visszanézéséről, és kimentéséről (visszanézési napló),
  5. a rendszerben a felvételek tárolására használt adathordozókról, (adathordozó nyilvántartás),
  6. a rendszerben tárolt adatokról másolatkészítésről (adat másolati, zárolási napló),
  7. az adattovábbításról, (adattovábbítási napló, amely a zárolási napló része)
  8. a felvételek megsemmisítéséről (zárolási napló része),
  9. az adatvédelmi incidensről.

6.2. Kamera nyilvántartás

A kamera nyilvántartásnak tartalmaznia kell legalább:

* + a kamera, kamerák kihelyezésének helyét,
  + az alkalmazott kamerák darab számát,
  + az adott kamera, kamerákkal megfigyelt közterületet
  + megfigyelés célját kameránként.

6.3. Üzemeltetési napló

A rendszer működtetése során a rendszer állapotának rendszeres, naponkénti ellenőrzéséről, valamint az idegenek központi helyiségben való tartózkodásáról üzemeltetési naplót kell vezetni. Az üzemeltetési napló tartalmazza:

a) a rendszer állapot ellenőrzésre vonatkozó adatokat:

* + - az ellenőrzés pontos időpontját,
    - a rendszer egyes elemeinek állapotára vonatkozó megjegyzést,
    - a rendszer nem megfelelő üzemelése esetén a tett intézkedést,
    - az ellenőrzést végző személy nevét,

b) felügyelet nélkül a központi helyiségben tartózkodó idegenek tartózkodására vonatkozó adatokat:

* + - belépés és távozás időpontját,
    - a belépő nevét, beosztását,
    - a belépés okát, végzett tevékenységet.

6.4. Észlelési napló

A közterületi térfigyelő kamararendszer által közvetített felvételek központi helyiségben történő megfigyelése esetén a megfigyelésre vonatkozó adatokat a megfigyelési naplóban kell rögzíteni. A megfigyelési naplónak tartalmaznia kell:

* + a megfigyelés napját,
  + a megfigyelés kezdő és befejező időpontját,
  + a bekövetkezett rendkívül eseményeket, azok adatait,
  + kezdeményezett intézkedéseket,
  + a megfigyelő nevét.

6.5. Visszanézési napló

A közterületi térfigyelő kamararendszer által rögzített felvételek központi helyiségben történő visszanézése esetén a visszanézésre, valamint a rendkívüli események képrészleteinek kimentésére vonatkozó adatokat naplóban kell rögzíteni. A Visszanézési naplónak tartalmaznia kell:

* + a visszanézés napját,
  + a visszanézett felvételek azonosításhoz szükséges adatokat: kamera szám, a felvétel rögzítés kezdő és befejező időpontját,
  + a bekövetkezett rendkívül eseményeket,
  + a rendkívüli eseményeket tartalmazó felvételrészek kimentésének adatai,
  + a kezdeményezett intézkedéseket,
  + a visszanéző nevét.

6.6. Az adathordozók nyilvántartása

Az adathordozó nyilvántartásnak tartalmaznia kell:

* + a felhasznált, alkalmazott adathordozó azonosító adatait,
  + az adathordozó adat rögzítésre történő használatának kezdő és befejező időpontját, - az alkalmazást követően az adathordozó tárolási helyét,
  + az adathordozó megsemmisítésére vonatkozó adatokat.

6.7. Adat másolási napló, zárolási napló

Az adatmásolási naplónak tartalmaznia kell a rögzített felvételekről, felvétel részekről készített:

* + sorszám, iktatószám
  + másolat készítés időpontját,
  + másolt felvétel azonosító adatait,
  + másolat készítésének okát, esemény leírását,
  + a másolatot készítő nevét, beosztását.

6.8. Adattovábbítási napló (zárolási napló részeként)

Az adattovábbítási nyilvántartást évenként kell vezetni, és a nyilvántartást 5 évig meg kell őrizni.

A nyilvántartásnak tartalmaznia kell, hogy:

* + mikor történt az adattovábbítás,
  + a felvételeket kinek, mely szervnek, hatóságnak, magánszemélynek továbbították,

milyen célból került sor az adattovábbításra,

* + mi volt az adattovábbítás jogalapja.

6.9. Felvételek megsemmisítésének nyilvántartása (zárolási napló részeként)

A felvételek megsemmisítéséről nyilvántartást kell vezetni. A nyilvántartásnak tartalmaznia kell: - a megsemmisítés időpontját,

* + a megsemmisített adatok azonosításához szükséges adatokat, /pl.: kamera szám, illetve számok, a rögzített felvételek időpontja (tól-ig) /,
  + a megsemmisítés okát (30 napon belüli, illetve egyéb)
  + a megsemmisítés módját,
  + a megsemmisítést végző nevét.

6.10. Incidens nyilvántartás

A nyilvántartásnak tartalmaznia kell:

* az incidenssel érintett személyes adatok körét,
* az adatvédelmi incidenssel érintettek körét és számát,
* az adatvédelmi incidens időpontját,
* az incidens körülményeit,
* az incidens hatásait,
* az incidens elhárítására megtett intézkedéseket,
* egyéb jogszabályban meghatározott adatokat.

# Feladat- és hatáskörök

Adatkezelési feladat- és hatásköröket gyakorol:

* az Önkormányzat polgármestere vagy meghatalmazottja, -belső adatvédelmi felelős
* közterület-felügyelő.

7.1. A belső adatvédelmi felelős adatkezelési feladat- és hatásköre

A belső adatvédelmi felelős adatkezelési feladata, hogy:

* + javaslatot tesz jelen szabályzat kiegészítésére, módosítására jelen szabályzatot évente legalább egy alkalommal felülvizsgálja,
  + a feladatok ellátásra kijelölje a feladatok ellátásáért felelős személyeket, a feladat elvégzéséről folyamatos tájékoztatást kérjen.

7.2. Közterület-felügyelő adatkezelési feladat- és hatásköre

Közterület-felügyelő adatkezelési feladata:

* + a meghatározó belső szabályzatban rögzített szabályok betartása,
  + a nyilvántartási feladatok elvégzése.

# A szabályzat tartalmának megismertetése

8.1. A szabályzat tartalmának megismerésének tényét az érintettek aláírásukkal kötelesek elismerni.

8.2. A szabályzat tartalmának megismertetéséről gondoskodni kell:

* legalább évenként, illetve
* amennyiben a szabályzatban, illetve mellékleteiben változás történt.

8.3. A szabályzatot az Önkormányzat honlapján közzé kell tenni.

# Záró rendelkezések

9.1.A szabályzat annak aláírását követően lép hatályba.

9.2.A szabályzat mellékletét képezi:

* megismerési nyilatkozat
* a kamera nyilvántartás,
* üzemeltetési napló,
* észlelési napló,
* visszanézési napló,
* adat másolati, zárolási napló,
* adattovábbítási napló,
* megsemmisítési napló,
* incidens nyilvántartás.

# Megismerési záradék

Alulírottak nyilatkozunk arról, hogy a közterületi térfigyelő kamerarendszer adatkezelésére és adatvédelmére vonatkozó szabályzat tartalmát megismertük, azokat a saját feladatunk vonatkozásában magunkra nézve kötelezőnek ismerjük el.

A szabályozást megismertető a hatályos szabályozást szóban ismertette.

A szabályozást megismertető ellenőrző kérdésekkel meggyőződött arról, hogy a szabályozás lényegét az érintették valóban elsajátították-e.

A szabályozást megismertető, valamint a szabályozást megismerők tudomásul veszik, hogy a megismerési nyilatkozatot minden a szabályzat tartalmában bekövetkezett változás után meg kell ismételni.

A megismerés tényét, valamint a szabályzat egy példányának átvételét (ez utóbbi esetben a □ -be tett X-el) igazoljuk:

|  |  |  |  |
| --- | --- | --- | --- |
| **Név** | **Munkakör, feladat ellátó** | **Aláírás** | **Dátum** |
| Schwartz Béla | polgármester |  | □ A szabályzat egy példányát átvettem. |
| Dr. Jáger László | jegyző |  | □ A szabályzat egy példányát átvettem. |
| Mohos Milán | közterület felügyelő , csoportvezető |  | □ A szabályzat egy példányát átvettem. |
| Mayer György | közterület-felügyelő |  | □ A szabályzat egy példányát átvettem. |
| Simon András | közterület-felügyelő |  | □ A szabályzat egy példányát átvettem. |
| Póczik Rita | közterület-felügyelő |  | □ A szabályzat egy példányát átvettem. |

A megismertetési feladatokat a mai napon elláttam.

Alsóörs, 2022. év február 20. nap

Schwartz Béla

polgármester

2. melléklet

